kardosdrur/scandi-wiki huggingface dataset:
Statsbankerot

En statsbankerot er den situation, der indtræffer, når en stat ikke længere overholder sine låneforpligtelser. Det kan være, fordi staten ikke er i stand til at rejse midlerne, eller fordi den vurderer omkostningerne ved at betale renter og afdrag til at være større end fordelene.

Der er ikke nogen internationalt knæsatte regler for, hvordan et land skal gøre, når det ikke kan eller ikke ønsker at overholde sine gældsforpligtelser. Et land i denne situation har mulighed for at gå til den Internationale Valutafond (IMF) og bede om et lån, hvorefter det kan arbejde sig ud af gælden, eller det kan nægte at betale gælden, evt. beslutte kun at betale en andel af den, enten uden eller efter forhandlinger med sine kreditorer. Lande som Thailand, Korea og Indonesien har i tidens løb gjort brug af den første løsning. Lande som Rusland og Argentina har anvendt den anden løsning.

Selvom det er en politisk beslutning for et land, om det vil overholde sine gældsforpligtelser, er det ikke omkostningsfrit for et land at afvise at betale sin gæld. Det giver landet et dårligt omdømme blandt internationale investorer og medfører enten, at landet ikke vil være i stand til at låne penge fremover, eller i hvert fald skal betale en højere rente som følge af en forhøjet risikopræmie. Det er derfor forbundet med færre omkostninger for lande, der har balance eller overskud på den offentlige primære saldo, dvs. saldoen eksklusive renteindtægter og -udgifter, at gå bankerot, fordi de vil kunne klare sig uden fornyede lån. Udover forringede lånemuligheder kan der være politiske omkostninger i forhold til internationale samarbejdspartnere, hvis en stat går bankerot.

Risikoen for, at et land går statsbankerot, afhænger i høj grad af landets evne til at opkræve skatter og styre sine offentlige udgifter, og dette vil igen afhænge af en lang række faktorer, eksempelvis graden af politisk konsensus i landet, og hvor effektivt landets administration og skattesystem er.

I perioden 1800-2009 oplevede verden over 300 statsbankerotter, men fænomenet er blevet sjældnere i moderne tid. Det skyldes bl.a., at internationale institutioner som IMF og på lokalt europæisk plan EU spiller en rolle i at undgå sådanne situationer.

Se også 
Statsbankerotten 1813

Kilder 

Makroøkonomi
Offentlig økonomi
John James Audubon

John James Audubon (født 26. april 1785, død 27. januar 1851) var en amerikansk ornitolog og maler.

Audubon uddannede sig i sin første ungdom som maler i Paris under Jacques-Louis David, levede derefter som farmer i Pennsylvania og drev ivrig ornitologiske studier. 1826 drog han til Europa, stiftede her bekendtskab med datidens første naturforskere og påbegyndte udgivelsen af sine fortrinlige kolorerede tegninger af amerikanske fugle: Birds of America (London 1828-39, fire bind med 435 tavler). 1829 vendte Audubon tilbage til Amerika og skrev, som tekst til førnævnte tegninger American ornithological biography (Philadelphia 1831-39, fem bind). Efter et andet besøg i Europa slog han sig ned på Manhattan ved New York og påbegyndte her et billedværk over Amerikas pattedyr (The quadrupeds of America (Boston 1843-49, tre bind), til hvilket teksten Biography of American quadrupeds (Philadelphia 1846-50) til dels skyldes John Bachman.

Illustrationer fra Birds of America

Kilder

Litteratur 
 Life and adventures of Audubon by himself, udgivet af Buchanan,2. Oplag, London, 1869
 Life of Audubon, udgivet af hans enke, New York, 1869
 Saint John, Audubon, the naturalist of the New World, London, 1856

Ornitologer fra USA
Illustratorer fra USA
Malere fra USA
Amerikanere i 1800-tallet
Salmonsens
Medlemmer af Royal Society of Edinburgh
Okhotsk

Okhotsk (, ) er en bymæssig bebyggelse med  indbyggere ved mundingen af floden Okhota ved det Okhotske Hav i Khabarovsk kraj i Den Russiske Føderation.

Historie 

Okhotsk var den første russiske bosættelse ved Stillehavskysten, og blev grundlagt som en overvintringslejr i 1643 af kosakker under Semjon Sjelkovnikov. Fortet Kosoi Ostrozjok blev opført i 1649. I 1714 sendte Peter den Store et hold bestående af skibsbyggere til Okhotsk for at muliggøre en hurtige fragt af pelsværk fra Kamtjatka. I 1718 byggede Kozma Sokolov det først fartøj i Okhotsk, og tog af sted på en rejse til Kamtjatka. Denne rute blev så populær blandt russiske søfarende, at Okhotsk inden 1731 var veletableret som den vigtigste russiske havneby ved Stillehavet.

Byen Petropavlovsk-Kamtjatskij overtog Okhotsks ledende kommercielle stilling i begyndelsen af 1800-tallet, men byen var fortsat af betydning som base for den sibirske militære flåde, en forløber for Ruslands Stillehavsflåde. I 1812 blev byen flyttet til et nyt sted på den anden side af Okhotafloden. Byens betydning og befolkning blev kraftig reduceret efter Sovjetunionens opløsning.

Referencer

Eksterne henvisninger 

Byer i Khabarovsk kraj
Etableret i 1643
Timothy Spall

Timothy Leonard Spall, OBE (født 27. februar 1957) er en engelsk skuespiller.

Han spiller gerne håndlanger for skurke, som der sker i bl.a. Fortryllet og Sweeney Todd: Den djævelske barber fra Fleet Street og som Peter Pettigrew i Harry Potter-filmene.

Den 31. december 1999 blev han udnævnt Officer (OBE) i Order of the British Empire.

I 2014 modtog han prisen for bedste mandlige skuespiller ved filmfestivalen i Cannes, for rollen som J.M.W. Turner i Mr. Turner.

Udvalgt filmografi

Referencer

Eksterne henvisninger 

 

Skuespillere fra England
Personer tildelt Officer of the Order of the British Empire
Harry Potter-skuespillere
Waterloo Station (flertydig)

Waterloo Station kan henvise til:

 Waterloo Station, en stor skiftestation i London, England mellem nationale og internationale tog og London Underground.
 Waterloo East Station, en station tilstødende og med skiftemulighed til London Waterloo.
 Waterloo Station (London Underground), London Underground-station nær jernbanestationen.
 Waterloo International Station, en tidligere jernbanestation, der husede Eurostar-togene før de flyttede til St Pancras
 Waterloo Station, Merseyside, en jernbanestation i Sefton (nær Liverpool), England
 Det tidligere navn for Yau Ma Tei Station i Hong Kong
 Waterloo Station (tv-serie), en australsk tv-serie
 Waterloo Interchange (Hutt Central) Station i Lower Hutt, New Zealand
Aleksandrs Starkovs

Aleksandrs Starkovs (  ; 26. juli 1955 i Madona i Lettiske SSR, Sovjetunionen) er en lettisk fodboldtræner og fodboldspiller. Starkovs er manager for Letlands fodboldlandshold, samt manager for FK Inter Baku, og har tidligere været manager for klubber såsom FC Spartak Moskva i Rusland og Skonto FC i Letland.

Spillerbiografi 
Starkovs begyndte at spille fodbold i sin fødeby Madona, hvor han spillede for det lokale Olimpija Madona, hvor han blev valgt som den bedste forward under den lettiske Læderbold-turnering. I 1975 tilsluttede Starkovs sig FC Daugava. I 1978 to Starkovs til Dynamo Moskva, men det var ikke det rette fodboldhold for ham, så Starkovs var hurtigt tilbage i Riga igen. Imidlertid lå hans bedste år som spiller foran ham – i 1980'erne var Starkovs en af de bedste angrebsspillere i den sovjetiske førsteliga, hvor han scorede mere end 100 mål for Daugava.

I november 2003, i forbindelse med UEFA's jubilæum, blev han udvalgt til Letlands Gyldne Spiller af Letlands Fodboldforbund, som værende deres mest fremragende spiller igennem de seneste 50 år.

Trænerkarriere 
Starkovs gjorde sit navn kendt som holdtræner med Skonto FC, som han bragte frem til utallige lettiske mesterskaber. Han arbejdede også med Letlands nationale U-21 fodboldlandshold, og i 2001 blev han udnævnt til landsholdstræner for Letlands fodboldlandshold. Han overtog det lettiske fodboldlandshold efter dets katastrofale indsats i kvalifikationsrunderne til VM i fodbold i 2002, og førte holdet til sin største succes nogensinde, hvor de kvalificerede sig til EM i fodbold i 2004 med en sejr over bronzevinderen fra Tyrkiet.

Efter sin succes som national holdtræner tilsluttede Starkovs sig FC Spartak Moskva og vandt sølvmedaljen i den russiske liga i 2005, men han stoppede som træner dér i april 2006. Starkovs vendte tilbage til Riga, og i 2007 overtog han det lettiske fodboldlandshold igen.

I 2009 tog han imod tilbuddet som træner for Skonto FC, og i januar 2010 blev han træner for holdet, eftersom Paul Ashworth – den tidligere træner – forlod klubben. Starkovs genkomst blev meget succesrig, og han lykkedes at vinde ligaen med Skonto FC. I januar 2011 underskrev han en kontrakt med FK Inter Baku i Aserbajdsjan, og efter kontraktens indgåelse blev det kendt, at han ville fortsætte som landstræner for det lettiske fodboldlandshold som tidligere.

Aleksandrs Starkovs er siden den 24. marts 2010 Officer af Trestjerneordenen, en orden han fik overrakt af Letlands præsident Valdis Zatlers på Riga Slot den 1. maj 2010.

Kildehenvisninger

Eksterne henvisninger 

Personer fra Madona
Fodboldspillere fra Letland
Fodboldtrænere fra Letland
Officerer af Trestjerneordenen
Joseph-Henri Altès

Joseph-Henri Altès (18. januar 1826 i Rouen – 24. juli 1895 i Paris) var en fransk fløjtenist og komponist.

Altès, der blev født som søn af en soldat, begyndte at spille fløjte i en alder af 10 år og begyndte i 1840 sin uddannelse fra Conservatoire de Paris med Jean-Louis Tulou som underviser. I årene 1848 til 1872 var han førstefløjtenist ved Pariseroperaen. I 1868 blev han Louis Dorus' efterfølger som fløjteprofessor ved Conservatoire de Paris, hvor han forblev til 1893. Blandt hans elever var Georges Barrère og Paul Taffanel (hans efterfølger ved konservatoriet).

Altès skrev en fløjtelærebog (1880, Célèbre Méthode complète de Flûte) og efterlod omkring 40 kompositioner, heriblandt 6 solostykker.

Altès var venner med maleren Edgar Degas og blev i 1868 portrætteret af ham og er også afbilledet på hans oliemaleri Musiciens à l'orchestre (1868/69, i dag i Louvre).

Kilder 

 U. Pešek und Ž. Pešek: Flötenmusik aus drei Jahrhunderten. Bärenreiter 1990.
 A. Goldberg: Porträts und Biographien hervorragender Flöten-Virtuosen -Dilettanten und -Komponisten. Moeck 1987 (Reprint v. 1906).
 András Adorján, Lenz Meierott (Hrsg.): Lexikon der Flöte, Laaber-Verl., Laaber 2009,

Eksterne henvisninger 

 Altès, porträtiert von Degas, 1868 (Metropolitan Museum of Art, New York)
 Werke von Altès, Creative Flute free sheet music

Fløjtenister fra Frankrig
Romantikkens komponister
Komponister fra Frankrig
Personer fra Rouen
Joseph Rampal

Joseph Rampal (12. september 1895 i Marseille – 12. januar 1983 i Paris) var en fransk fløjtenist, underviser og far til fløjtenisten Jean-Pierre Rampal.

Joseph Rampal var søn af en guldsmed og musikliebhaver. I alderen 12 år modtog han undervisning ved Marseille Konservatorium og fra 1913 studerede han ved Conservatoire de Paris hos Adolphe Hennebains, hvor han i 1914 udmærkede sig med en andenpris. Efter første verdenskrigs udbrud måtte han i militærtjeneste, hvor han to gange blev såret, og først i slutningen af 1918 kunne Rampal genoptage sine studier i Paris hos Léopold Lafleurance.

Litteratur 
 András Adorján, Lenz Meierott (Hrsg.): Lexikon der Flöte, Laaber-Verl., Laaber 2009,

Eksterne henvisninger 
 Nachruf in der New York Times, 14. Januar 1983

Fløjtenister fra Frankrig
Henri af Orléans

Prins Henri af Orléans (Henri Philippe Marie; 16. oktober 1867 – 9. august 1901) var en fransk prins og opdagelsesrejsende, der var søn af Robert af Orléans, hertug af Chartres. Han var en dobbelt oldesøn af kong Ludvig-Filip af Frankrig, og han var bror til prinsesse Marie af Orléans (der var gift med den danske prins Valdemar).
 
Prins Henri af Orléans døde 33 år gammel den 9. august 1901 under en rejse til Saigon.

Referencer 

Huset Bourbon-Orléans
Franskmænd i 1800-tallet
Mars Bonfire

Dennis Edmonton (21. april 1943 i Oshawa i Ontario i Canada), også kendt under sit scenenavn Mars Bonfire, er en canadisk rockmusiker og sangskriver bedst kendt for at skrive hittet "Born to Be Wild" for Steppenwolf.  

Han var født Dennis Eugene McCrohan, men han og hans bror Jerry skiftede deres efternavne til Edmonton i de tidlige 1960'ere. Brødrene var en del af bandet The Sparrows, som senere udviklede sig til Steppenwolf. Et andet medlem af The Sparrows var  Bruce Palmer, som senere blev medlem af Buffalo Springfield. Bonfire påbegyndte senere en solo-karriere, mens hans bror Jerry blev trommeslager for Steppenwolf. Efter at have forladt bandet, samarbejdede han ofte med Kim Fowley om Fowleys indspilninger og kunstnere tilknyttet Fowley.

Sange af Mars Bonfire indspillet af Steppenwolf:
"Born To Be Wild" (Steppenwolf, 1968)
"Faster Than The Speed Of Life" (Steppenwolf The Second, 1968)
"Ride with Me" (For Ladies Only, 1971)
"Tenderness" (For Ladies Only, 1971)
"The Night Time's For You" (med Morgan Cavett, For Ladies Only, 1971) 
"Caroline (Are You Ready For The Outlaw World"), Steppenwolf Hour Of The Wolf, 1975)

Kildehenvisninger

Eksterne henvisninger 
 

Musikere fra Canada
Outsourced

Outsourced er en amerikansk sitcom, skabt af Ken Kwapis og Universal Media Studios. Første afsnit blev sendt den 23. september 2010 på den amerikanske tv-station NBC. I Danmark sendes serien på TV3+, hvor første afsnit blev sendt den 6. juni 2011.

Serien blev officielt taget af programmet i USA den 13. maj 2011, efter en sæson.

Handling 
Outsourced omhandler et call center i Mumbai, Indien, hvor et amerikansk firma, specialiseret i smagsløse amerikanske produkter, for nylig har outsourcet dets aktiviteter til. En nyuddannet opportunistisk amerikansk leder, Todd Dempsy, bliver sendt til call centeret og skal nu tilpasse sig den indiske kultur samt lære sine indiske ansatte omkring amerikansk popkultur og firmaets sortiment.

Hovedpersoner 
 Ben Rappaport som Todd Dempsy – en ung amerikansk leder fra Kansas City, som bliver forflyttet til Indien for at lede et call center for firmaet Mid American Novelties. Hans akavede forhold til den indiske kultur giver anledning til en del misforståelser, hvor han intetanende kommer til at fornærme flere af de ansatte.

 Rizwan Manji som Rajiv Gidwani – Todds næstkommanderende, som sværger til en autoritær ledelsesstil, og som håber på at afløse Todd som leder i fremtiden – enten som følge af Todds succes eller fiasko, hvilket han ikke lægger skjul på.

 Sacha Dhawan som Manmeet – en call center ansat, som er fascineret af den amerikanske kultur og hurtigt bliver venner med Todd. Manmeet er desuden pige-glad og har det med at flirte med kunder over telefonen, mens han har svært ved at flirte ansigt til ansigt. 

 Rebecca Hazlewood som Asha – en call center ansat, som for det meste er fornuftens stemme på kontoret. Hun er i gang med at planlægge sit arrangerede bryllup, men Todds ankomst giver plads til en flirt mellem Rebecca og hendes nye amerikanske chef.

 Parvesh Cheena som Gupta – en snakkesalig call center-ansat, som helst vil være midtpunkt. De andre ansatte finder Gupta lettere irriterende og kan finde på at flygte fra hans småsnak.

 Anisha Nagarajan som Madhuri – en sky og stille call center-ansat, som forsørger hele sin familie i, hvad hun refererer til som sit drømmejob.

 Diedrich Bader som Charlie Davies – en amerikansk call center-leder for firmaet All-American Hunter. På trods af sin lettere aparte adfærd bliver han venner med landsmanden Todd, og de deler ofte frokost i den fælles kantine. Han er desuden lun på Tonya. 

 Pippa Black som Tonya – en tiltrækkende australsk call center-leder for firmaet Koala Airlines, som er ligefrem og åben. Hun er desuden tiltrukket af Todd, hvilket hun ikke lægger skjul på.

Eksterne henvisninger 
 
 Outsourced på NBC.com

Sitcoms
Amerikanske tv-serier fra 2010'erne
Tv-programmer fra NBC
Politologisk Forening

Politologisk Forening (PF) er en studenterforening på Institut for Statskundskab ved Aarhus Universitet.

Foreningen blev stiftet i 1979 af blandt andre den nu afdøde samfundsdebattør Tøger Seidenfaden, der også har siddet i foreningens bestyrelse. Den oprindelige tanke med stiftelsen af Politologisk Forening var at skabe et diskussionsforum uafhængigt af partipolitiske interesser. Siden da har foreningen udviklet sig til – udover at afholde faglige arrangementer af forskellig art – også at tage sig af sociale og festlige arrangementer. Blandt andet står Politologisk Forening for afholdelse af de ca otte årlige fester på instituttet og danner således ramme om de sociale aktiviteter på instituttet

Ydermere ejer Politologisk Forening en tredjedel af Samfundsfaglig Fredagsbar, der drives i samarbejde med Juridisk Selskab og den for Psykologisk Instituts studenterforeningsmæssige pendant.

Politologisk Forening har ca. 600 medlemmer og en bestyrelse bestående af 13 personer, som varetager foreningens daglige drift og befolker bestyrelsens udvalg. Bestyrelsen er på valg hvert år, og almindelig praksis er, at bestyrelsesmedlemmer kun sidder et år eller to.

Politologisk Forening vandt Kapsejladsen 2014.

Nuværende bestyrelse 
2023/2024

Slogans 
Hver bestyrelse vælger desuden sit eget slogan.

Det nuværende slogan er PF - Teknokratisk Technoparty

Tidligere bestyrelser 
2022-2023

2021-2022 

2020-2021

2019-2020

2018-2019

2017-2018

Eksterne henvisninger 
 Officielle facebookside - https://www.facebook.com/politologiskforening/
 Foreningsside på Aarhus Universitets hjemmeside - http://ps.au.dk/uddannelser/studiemiljoe-og-faciliteter/foreninger/politologisk-forening/ 
 Youtube kanal - https://www.youtube.com/channel/UC8GhMmpFOpdeAhEH0A6FTzQ

Studenterforeninger ved Aarhus Universitet
Wisconsinfloden

Wisconsinfloden  () er en  omkring 692 km lang flod som løber fra nord mod syd i den amerikanske delstat Wisconsin. Den har sit udspring i søen Lac Vieux Desert ved grænsen til Michigan, nordligst i  delstaten. Den er en stor biflod til Mississippi-floden, som den løber ud i knap 5 km syd for byen Prairie du Chien. Wisconsinflodens totale afvandingsområde er på 31.805 km². Der er en højdeforskel på 325 m. fra udspring til udløb.

Vandløb i USA
Mississippiflodens bifloder
Wisconsins geografi
Lynndie England

Lynndie Rana England (født 8. november 1982) er en kvindelig amerikansk krigsforbryder, som i september 2005 blev dømt tre års fængsel for mishandling og tortur af fanger i Abu Ghraib-fængslet og uanstændig opførsel.

Lynndie blev født i Ashland, Kentucky i USA og voksede op i Fort Ashby, West Virginia, som datter af en jernbanearbejder.

Krigsforbrydere
Personer fra USA
Skutvik

Skutvik er et sted i Hamarøy kommune i Nordland med 212 indbyggere (2011).
Stedet ligger sydvest på halvøen Hamarøya med Økssundet i vest og syd.

Stedet har bl.a. en butik, elektronikforretning, gæstehus med café, fiskecamp, campingplads, grundskole og børnehave.
Den største arbejdsgiver er fisk-forarbejdningsanlægget Mainstream Norway, avd. Skutvik.

 Fylkesvei 81 er en amtsvej der går fra  E6 i Ulvsvåg til Skutvik (35,9 km)
 Færgeforbindelsen fra Skutvik til Skrova og Svolvær i Lofoten går over  Vestfjorden og forbinder amtsvejen med  E10.
 Passager-hurtigfærgen mellem Svolvær og Bodø anløber Skutvik.

Seværdigheder 
 Hamarøyskaftet er et fjeld, syv til otte kilometer udenfor Skutvik, kendt for sin karakteristiske form.
 Nesstraumen, fem kilometer øst for Skutvik, er en av Norges stærkeste havstrømme. 
 Skulpturlandskap Nordland: Skulpturen "Stella Maris" (da: "søstjerner") af Steinar Christensen ligger i nærheden af stranden i Skutvik.
 På Ness og Hundsøya er der i alt 29 registrerede  gravhøjer hvoraf de fleste er dateret til yngre stenalder.

Eksterne henvisninger 

 Skutvik
 Hamarøy kommunes officielle hjemmeside
 Skulpturlandskap Nordland – Stella Maris 
 Tidsplan for færge og hurtigfærgen

Kilder 

Nordlands geografi
Hamarøy
Louis Dorus

Louis Dorus (1. marts 1812 i Valenciennes – 9. juni 1896 i Étretat) var en fransk fløjtenist.

Biografi 
Dorus blev født som Vincent Joseph van Steenkiste, men kaldte sig dog senere Louis Dorus. I 1822 blev han elev ved Conservatoire de Paris hos Joseph Guillou. Ved den årlige konservatoriekonkurence fik han i 1826 en andenpris og i 1828 en førstepris for tværfløjte. Fra 1828 til 1830 tjente han ved Théâtre des Variétés, og fra 1835 til 1866 som solofløjtenist ved Pariseroperaen.

Dorus satte sig hurtigt grundigt ind i den af Theobald Böhm nyudviklede fløjtemodel og konstruerede selv en lukket gisklap til den (alternativt til den åbne byggemetode fra Böhm-modellen). Han bestræbte sig for at indføre Böhmfløjten på konservatoriet i Paris, men mislykkedes dog på grund af modstand fra fløjteprofessoren Jean-Louis Tulou. Først da Dorus i 1860 fik et professorat som Tulous efterfølger, blev Böhmfløjten (modificeret af den franske fløjtemager Louis Lot) indført på Conservatoire de Paris.

I 1866 blev han ridder af Æreslegionen. Til Dorus' elever hører blandt andre Paul Taffanel. Dorus' efterfølger som fløjteprofessor ved konservatoriet i Paris var Joseph-Henri Altès, der tiltrådte i 1868.

Louis Dorus forfattede lærebøger til den nye Böhmfløjte (herunder L'Étude de la Nouvelle Flûte, méthode progressive arrangée après Devienne, udgivet i 1845 i Paris) såvel som enkelte kompositioner for fløjte (bl.a. operafantasier).

Den franske komponist Henri Rabaud var barnebarn af Louis Dorus.

Litteratur 
 Adolph Goldberg: Porträts und Biographien hervorragender Flöten-Virtuosen, -Dilettanten und -Komponisten. Moeck 1987 (Reprint v. 1906).

Eksterne henvisninger 
 Biografi  på flutehistory.com 
 Informationen om den af Dorus udviklede lukkede gis-klap 

Fløjtenister fra Frankrig
Fløjtemagere
Riddere af Æreslegionen